IARSCRÍBHINN

(a) TAGAIRTÍ

Agus na conclúidí seo á nglacadh acu, tugann an Chomhairle agus ionadaithe rialtais na mBallstát, ag teacht le chéile dóibh i dtionól na Comhairle, dá n-aire na doiciméid seo a leanas:

— Moladh ón gComhairle an 5 Aibreán 2022 maidir le soghluaisteacht saorálaithe óga ar fud an Aontais Eorpaigh, IO C 157, 11.4.2022, Ich. 1.

— Conclúidí ón gComhairle agus ó ionadaithe rialtais na mBallstát ag teacht le chéile dóibh i dtionól na Comhairle – An rannpháirteachas a chothú i measc daoine óga mar ghníomhaithe ar son an athraithe chun an comhshaol a chosaint, IO C 159, 12.4.2022, Ich. 9.

— Cinneadh ó Pharlaimint na hEorpa agus ón gComhairle an 22 Nollaig 2021 maidir le Bliain Eorpach na hÓige (2022), IO C 462, 28.12.2021, Ich.1.

— Conclúidí ón gComhairle agus ó ionadaithe Rialtais na mBallstát, ag teacht le chéile dóibh i dtionól na Comhairle, maidir le spásanna sibhialta a chosaint agus a chruthú do dhaoine óga lena n-éascaítear rannpháirtíocht fhóinteach na hóige, IO C 501I, 13.12.2021, Ich. 19.

— Conclúidí ón gComhairle agus ó Ionadaithe Rialtais na mBallstát, ag teacht le chéile dóibh i dtionól na Comhairle, maidir leis an rialachas il-leibhéil a neartú agus rannpháirtíocht na ndaoine óga i bpróisis chinnteoireachta á cur chun cinn, IO C 241, 21.6.2021, Ich.3.

— An Coimisiún Eorpach, Páipéar Uaine maidir le haosú: Dlúthpháirtíocht agus freagracht a chothú idir na glúine, COM(2021) 50 final.

— Conclúidí ón gComhairle maidir leis an aosú a phríomhshruthú i mbeartais phoiblí, 6976/21 (2021).

— Conclúidí ón gComhairle agus ó ionadaithe rialtais na mBallstát ag teacht le chéile dóibh i dtionól na Comhairle maidir leis an bhfeasacht dhaonlathach agus an rannpháirtíocht dhaonlathach a chothú i measc daoine óga san Eoraip, IO C 415, 1.12.2020, Ich. 16.

— Conclúidí ón gComhairle agus ó Ionadaithe Rialtais na mBallstát ag teacht le chéile dóibh i dtionól na Comhairle maidir le deiseanna a mhéadú do dhaoine óga i gceantair thuaithe agus iargúlta, IO C 193, 9.6.2020, Ich.3.

— Rún ón gComhairle agus ó Ionadaithe na mBallstát, ag teacht le chéile dóibh i dtionól na Comhairle, lena mbunaítear treoirlínte maidir le rialachas Idirphlé Óige an Aontais - Straitéis Óige an Aontais Eorpaigh 2019-2027, IO C 189, 5.6.2019, Ich. 1.

— Rún ó Chomhairle an Aontais Eorpaigh agus ó Ionadaithe Rialtais na mBallstát, ag teacht le chéile dóibh i dtionól na Comhairle, maidir le creat don chomhar Eorpach i réimse na hóige: Straitéis an Aontais Eorpaigh i leith na hÓige 2019-2027, IO C 456, 18.12.2018, Ich.1.

— Cinneadh ó Pharlaimint na hEorpa agus ón gComhairle maidir leis an mBliain Eorpach um Aosú Gníomhach agus Dlúthpháirtíocht idir Ghlúine (2012), IO L 246, 23.9.2011, Ich. 5.

— Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún dar teideal New European Bauhaus Beautiful, Sustainable, Together [Bauhaus Eorpach Nua: Ealaíonta, Inbhuanaithe, Cuimsitheach] COM(2021) 573.

— Teachtaireacht ón gCoimisiún chuig Parlaimint na hEorpa, chuig an gComhairle, chuig an gCoiste Eacnamaíoch agus Sóisialta agus chuig Coiste na Réigiún dar teideal EU strategy on the rights of the child [Straitéis an Aontais um chearta an linbh] COM/2021/142 final.

— Nóta beartais ó Chomhairle na hEorpa um Chaidreamh Eachtrach dar teideal Europe’s Invisible Divides: How COVID-19 is Polarising European Politics [An Eoraip – an deighilt dofheicthe: mar atá polaitíocht na hEorpa á dí-aontú ó chéile ag COVID-19] Meán Fómhair 2021.

— Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún dar teideal: Aontas an Chomhionannais: An Straitéis Comhionannais Inscne 2020-2025, COM (2020) 152.

— An Coimisiún Eorpach, Staidéar Mapála ar ghné idirghlúine an spóirt: tuarascáil deiridh chuig an gCoimisiún Eorpach, Oifig na bhFoilseachán, 2020.

— An Coimisiún Eorpach, Plean Gníomhaíochta Cholún Eorpach na gCeart Sóisialta.

— An Coimisiún Eorpach, Colún Eorpach na gCeart Sóisialta agus a 20 prionsabal.

— ECFE, Recommendation of the Council on Creating Better Opportunities for Young People [Moladh ón gComhairle maidir le Deiseanna Níos Fearr a Chruthú do Dhaoine Óga] OECD/LEGAL/0474, 10.6. 2022.

— Tuarascáil ECFE (2020), Governance for Youth, Trust and Intergenerational Justice: Fit for All Generations? [Rialachas don Óige, don Iontaobhas agus don Cheartas idirghlúine: Oiriúnach do Chách?] 22 Samhain 2020.

— Tuarascáil ó ECFE dar teideal Youth and COVID-19: Response, Recovery and Resilience [An Óige agus COVID-19: Freagairt, Téarnamh agus Athléimneacht], 11 Meitheamh 2020.

— An Coimisiún Eorpach, Doiciméad Inmheánach Oibre de chuid an Choimisiúin, Treoirlínte maidir le Rialáil Níos Fearr, SWD(2021) 305 final, 3 Samhain 2021.

— United Nations, Youth Strategy Youth 2030: Working with and for young people [Na Náisiúin Aontaithe, Straitéis don Óige 2030: Ag obair le daoine óga agus ar a son.]

— Deležan Tomaž, Derailing modern democracies: the case of youth absence from an intergenerational perspective [Daonlathas na linne á chur de dhroim seoil: easpa na n-óg ó dhearcadh idirghlúine] Annales, 2018.

— Deležan Tomaž, Intergenerational dialogue for democracy [An tIdirphlé idirghlúine ar son an daonlathais]. International IDEA: Plépháipéar 1/2017.

— Letter to EU Institutions [Litir chuig institiúidí an Aontais] Tuistí Don Todhchaí san Eoraip, an 12 Meitheamh 2020.

(b) SAINMHÍNITHE AR NA PRÍOMHCHOINCHEAPA CHUN CRÍCHE NA gCONCLÚIDÍ SEO

Ciallaíonn “an ghné idirghlúine a chur chun cinn i gceapadh beartas don óige agus sa soláthar a dhéantar don obair óige” idirphlé idirghlúine, dlúthpháirtíocht idirghlúine agus ceartas/cothromas idirghlúine i réimse na hóige a chur chun cinn laistigh de shainordú Straitéis an Aontais i leith na hÓige 2019-2027 trí bhíthin a leanas:

— beartais nuálacha trasearnálacha don óige (mar shampla lena mbunaítear an ghné idirghlúine mar cheann de na tosaíochtaí cothrománacha, na colúin, nó na spriocanna straitéiseacha nó oibríochtúla i ndoiciméid bheartas na hóige) lena gcothaítear an t-idirphlé i bpróisis chinnteoireachta chun a chur ar chumas daoine óga deis chomhionann a bheith acu i gcinntí a dhéanann difear dá saol, agus ar an gcaoi sin éagsúlacht aoise agus cothromas aoise sa saol poiblí a chur chun cinn ar an leibhéal áitiúil, réigiúnach, náisiúnta agus Eorpach.

— saibhriú a dhéanamh ar an soláthar a dhéantar don obair óige trí dhlúthpháirtíocht agus idirphlé idirghlúine a chomhtháthú i ngníomhaíochtaí oibre don óige agus i ngníomhaíochtaí saorálaíochta.

ciallaíonn “idirphlé idirghlúine” spás nó deis rannpháirtíochta idirghníomhach agus shábháilte lena dtugtar le chéile glúine níos óige agus glúine níos sine chun eolas comhroinnte agus taithí chomhchoiteann a chruthú. Féadfar é seo a dhéanamh trí shásraí éagsúla (mar shampla, suirbhéanna, cruinnithe, cruinnithe comhchéime, painéil saoránach, fóraim, nó comhairlí comhairleacha) ar mhaithe lena leanas a bhaint amach: ardleibhéal sa tsaoránacht eolasach agus sa chinnteoireacht chomhroinnte, mar aon le comhtháthú an chothromais idirghlúine agus phrionsabail an cheartais sna leibhéil éagsúla rialachais.

Ciallaíonn “comhionannas idirghlúine” an leibhéal céanna deiseanna agus cúnaimh a chur ar fáil do gach aoisghrúpa sa tsochaí. Áirithítear leis go bhfuil na cearta agus na freagrachtaí céanna ag gach aoisghrúpa.

Ciallaíonn “cothromas idirghlúine” nach mór a aithint go bhfuil riachtanais éagsúla ag aoisghrúpaí éagsúla agus nach mór coigeartuithe a dhéanamh ar mhíchothromaíochtaí. Tá an próiseas leanúnach; ní mór bacainní a dhéantar go toiliúil agus neamhthoiliúil a eascraíonn as claontacht nó as struchtúir chórasacha a shainaithint agus a shárú. Ciallaíonn “cothromas” leibhéil éagsúla tacaíochta agus cúnaimh a chur ar fáil ag brath ar riachtanais nó cumais shonracha na n-aoisghrúpaí éagsúla. Áirithítear leis go dtugtar do gach aoisghrúpa na hacmhainní a theastaíonn uathu chun na deiseanna céanna a bheith acu.

Tagraíonn “ceartas idirghlúine” do chothroime idirghlúine atá bunaithe ar an smaoineamh nár cheart go laghdódh saothrú leasa ag an nglúin reatha na deiseanna le haghaidh dea-shaol cuibhiúil do na glúine ina dhiaidh sin (na Náisiúin Aontaithe, 2013 (1)). I gcomhthéacs na gConclúidí seo ón gComhairle, déantar cur síos sa cheartas idirghlúine ar an gcaidreamh idir glúine na linne seo, i.e. idir glúine níos óige agus glúine níos sine.

Tagraíonn “dlúthpháirtíocht idirghlúine” do thacaíocht fhrithpháirteach agus do chomhar idir aoisghrúpaí éagsúla chun sochaí a bhaint amach ina mbeidh ról ag daoine de gach aois i gcomhréir lena riachtanais agus lena n-acmhainneachtaí agus inar féidir leo tairbhe a bhaint as dul chun cinn eacnamaíoch agus sóisialta a bpobail ar bhonn comhionann.

(c) ACHOIMRE AR THUARASCÁIL CHRÍOCHNAITHEACH NA gCOMHAIRLIÚCHÁN NÁISIÚNTA ARNA nDÉANAMH FAOIN 9Ú TIMTHRIALL AR IDIRPHLÉ ÓIGE AN AONTAIS EORPAIGH:

Bhí céim chomhairliúcháin an 9ú timthriall ar Idirphlé Óige an Aontais Eorpaigh (EUYD9) ar siúl ó mhí Eanáir go mí Lúnasa 2022. Cuimsítear san achoimre seo ar thorthaí EUYD9 gníomhaíochtaí comhairliúcháin a rinne na Meithleacha Náisiúnta, an t-ionchur ó Eagraíochtaí Idirnáisiúnta Neamhrialtasacha don Óige atá rannpháirteach in EUYD9, agus torthaí Chomhdháil Óige an Aontais Eorpaigh i bPrág, Poblacht na Seice (2). Tá torthaí bhailiúchán meántéarma na ndea-chleachtas (3) ann freisin.

Torthaí fhothéama 1: “Faisnéis agus oideachas”

Dar leis na daoine óga a ghlac páirt sna comhairliúcháin, ba cheart na foinsí faisnéise agus na deiseanna chun foghlaim faoin athrú aeráide:

— a bheith fabhrach don aos óg, inrochtana agus ar fáil i réimse formáidí agus teangacha.

— a bheith in ann ábharthacht an athraithe aeráide do shaol réimse éagsúil daoine óga a léiriú.

— a bheith cuimsitheach, iontaofa agus eolaíochtbhunaithe, ba cheart dóibh raon ábhar comhshaoil a chlúdach agus próisis pholaitiúla agus forbairtí a bhaineann le hinbhuanaitheacht a thaispeáint.

— ba cheart dóibh aird a tharraingt ar na naisc idir an t-athrú aeráide agus an neamhionannas, naisc nach raibh a lán daoine óga ar an eolas fúthu sna comhairliúcháin.

— ba cheart dóibh dul níos faide ná faisnéis a roinnt agus é a bheith mar aidhm acu daoine óga a spreagadh agus a chumhachtú chun gníomhú ar son na hinbhuanaitheachta, lena n-áirítear trí ghníomhaíocht pholaitiúil agus trí roghanna inbhuanaithe stíle maireachtála a dhéanamh.

— ba cheart dóibh “teachtaireachtaí apacailipteacha” a chothaíonn easpa dóchais agus a imríonn drochthionchar ar mheabhairshláinte daoine óga a sheachaint.

Chun deiseanna foghlama maidir le hinbhuanaitheacht a mhéadú, moladh gur cheart úsáid níos fearr a bhaint as scoileanna, agus as na hábhair a chuirtear san áireamh ina gcuraclaim. Cé gurbh iad na scoileanna an fóram is mó a moladh do na deiseanna sin, bhí an tsochaí shibhialta, clubanna óige, eagraíochtaí óige, uirlisí digiteacha agus cláir idir piaraí i measc na dtimpeallachtaí foghlama tairbhiúla a sainaithníodh freisin. Tarraingíodh anuas an gá atá le cistiú don obair óige agus d’eagraíochtaí óige chun cur leis na deiseanna foghlama a bhaineann leis an inbhuanaitheacht.

Torthaí fhothéama 2: “Gníomhaíocht agus cumhachtú”

Is tuairim chomhchoiteann i measc rannpháirtithe an chomhairliúcháin é go bhfuil easpa gníomhaíochta léirithe ag lucht ceaptha beartas agus polaiteoirí maidir le saincheisteanna inbhuanaitheachta agus comhshaoil, agus nach bhfuil ach bealaí an-teoranta ag daoine óga chun cinnteoirí a thabhairt chun cuntais ar na hábhair sin. Bhí mímhuinín agus míshástacht ina measc i leith polaiteoirí. Bhí go leor daoine óga, ach ní iad go léir, in ann sásraí rannpháirtíochta éagsúla atá ann a shainaithint, (e.g. agóidí, achainíocha, eagraíochtaí na sochaí sibhialta). Go ginearálta, áfach, dúradh gur theip ar na sásraí sin athrú a dhéanamh ar mhaithe leis an inbhuanaitheacht, mar gheall ar easpa gníomhaíochta an lucht ceaptha beartas ábhartha. Níor aithníodh go forleathan go raibh cineálacha sonracha meicníochta áirithe níos éifeachtaí ná cineálacha eile. Dúirt daoine óga a bhfuil baint acu le struchtúir fhoirmiúla (e.g. comhairlí óige, boird chomhairleacha) go raibh tionchar éigin ag na struchtúir sin nuair a bhí siad leabaithe i gceapadh beartas. Mar sin féin, ní raibh a lán daoine óga ar an eolas faoi na struchtúir sin. Deirtear gur cuireadh feabhas ar dheiseanna chun cinnteoirí a thabhairt chun cuntais trí na nithe seo a leanas a dhéanamh:

— lucht ceaptha beartas a bheith ag gealladh go ndéanfaí gníomhaíocht níos fairsinge bunaithe ar thorthaí na sásraí rannpháirtíochta.

— inrochtaineacht na sásraí rannpháirtíochta a fheabhsú, a áirithiú go ndíríonn siad ar ábhair imní grúpaí imeallaithe chomh maith le saincheisteanna tromlaigh, agus go gcuireann siad ar chumas daoine óga imeallaithe róil cheannaireachta a ghlacadh.

— líon na ndeiseanna rannpháirtíochta maidir leis an inbhuanaitheacht a mhéadú, go háirithe idirphlé neamhfhoirmiúil agus rialta le hionadaithe tofa.

— comhairlí óige a chur chun cinn agus a chosaint trí acmhainní a mhéadú, tuilleadh comhairlí óige áitiúla a bhunú agus tacaíocht reachtach a áirithiú.

Torthaí fhothéama 3: “Rialachas”

Ag Comhdhálacha Óige EUYD9 sa Fhrainc agus i bPoblacht na Seice agus ag cruinniú neamhfhoirmiúil na n-airí an 22 Eanáir 2022 in Strasbourg, sainaithníodh ábhair imní a chuir daoine óga in iúl maidir le snas óige. Ní raibh na daoine óga a ghlac páirt sa chéim chomhairliúcháin chomh heolach céanna ar an gcoincheap, ach is minic a bhí siad in ann é a aithint. Dúradh gurb é atá i gceist le snas óige rannpháirtíocht idir polaiteoirí nó lucht ceaptha beartas agus daoine óga nach bhfuil fíorfhéidearthacht ann go dtarlódh athrú polaitiúil mar gheall uirthi, cé go mbítear ag súil go mbeidh. Sainaithníodh sna comhairliúcháin gur féidir le sásraí rannpháirtíochta snas óige a laghdú tríd an méid seo a leanas a dhéanamh:

— trédhearcacht agus infheictheacht a mhéadú trí fhaisnéis shoiléir a thabhairt do dhaoine óga maidir lena indéanta atá sé a n-éilimh a chur chun feidhme, agus trína áirithiú go ndéanfar gealltanais lucht ceaptha beartas a thaifeadadh agus a chur chun cinn go poiblí.

— obair leantach agus aiseolas a chur ar fáil do dhaoine óga maidir leis na gníomhaíochtaí a rinne lucht ceaptha beartas tar éis dóibh dul i mbun gníomhaíochtaí rannpháirtíochta le lucht ceaptha beartas, tuairisciú poiblí a dhéanamh ar na hathruithe a baineadh amach, nó údar maith a thabhairt leis an easpa athruithe a baineadh amach faoi sprioc-amanna ar leith, agus dul i mbun idirphlé leanúnach le daoine óga.

— naisc níos comhsheasmhaí agus níos láidre a fhorbairt idir sásraí rannpháirtíochta agus earnálacha beartais a bhaineann leis an inbhuanaitheacht.

Torthaí fhothéama 4: “Soghluaisteacht agus dlúthpháirtíocht”

Sa chomhairliúchán, fiafraíodh de dhaoine óga ó raon éagsúil cúlraí imeallaithe cad a d’fhéadfadh a chur ar a gcumas leas a bhaint as deiseanna soghluaisteachta ar fud an Aontais a bhaineann leis an gcomhshaol. Ba shaincheist mhór iad bacainní airgeadais nó bacainní airgeadais a mheastar a bheith ann. Áiríodh leo sin costais dhíreacha, gan a bheith in ann sos a ghlacadh ón bhfostaíocht nó a bheith i mbaol cúnamh leasa shóisialaigh a chailleadh. Bhí tionchar freisin ag bacainní teanga agus easpa faisnéise inrochtana faoi dheiseanna. Mheas roinnt daoine óga nach raibh deiseanna soghluaisteachta an Aontais ceaptha do dhaoine óga óna gcúlra siúd. Bhí claonadh ann chomh maith díriú ar riachtanais saoil láithreacha nó ar shaincheisteanna áitiúla seachas ar ábhair comhshaoil freisin. Shainaithin na daoine óga a ndeachthas i gcomhairle leo gur gá an méid seo a leanas a dhéanamh:

— an tairseach chun rochtain a fháil ar dheiseanna a ísliú trí chostais a bhaint, deiseanna gearrthéarmacha (idir 2 lá nó 3 lá) a thairiscint, nósanna imeachta riaracháin a shimpliú, agus nascadh go díreach trí scoileanna nó trí thionscadail áitiúla.

— maoiniú agus tacaíocht a mhéadú do na heagraíochtaí a chuireann tionscadail soghluaisteachta agus dlúthpháirtíochta chun cinn.

— díriú ar thionscnaimh áitiúla chomhshaoil a bhaineann le pobail na ndaoine óga imeallaithe féin agus a imríonn tionchar acu orthu.

— poiblíocht agus for-rochtain a mhéadú, lena n-áirítear deiseanna soghluaisteachta a sholáthar do scoileanna, chomh maith le bheith ag obair le heagraíochtaí, le gairmithe agus le rannpháirtithe a bhí ann roimhe seo agus a bhfuil “ceangail mhuiníne” acu le daoine óga in imthosca imeallaithe.

— béim a leagan ar na buntáistí pearsanta a bhaineann le páirt a ghlacadh, go háirithe maidir le hinfhostaitheacht agus scileanna fostaíochta, agus deiseanna a dhéanamh níos tarraingtí.

— tacaíocht ghairmiúil sholúbtha ardcháilíochta a chur ar fáil a bheidh in ann freastal ar riachtanais éagsúla inrochtaineachta, lena n-áirítear acmhainní a chur ar fáil d’eagraíochtaí a oibríonn le daoine óga i gcúinsí imeallaithe chun tacú le deiseanna soghluaisteachta comhshaoil.

Torthaí fhothéama 5: “Rochtain ar bhonneagar”

Aithníodh teorainneacha airgeadais mar cheann de na príomhthosca a chuireann cosc ar dhaoine óga roghanna maireachtála níos inbhuanaithe a dhéanamh. D’iarr na rannpháirtithe a ndeachthas i gcomhairle leo go ndéanfaí bonneagar inbhuanaithe a fhorbairt a bheadh inacmhainne do dhaoine óga. Leagadh béim freisin ar an easpa bonneagair i gcoitinne i gceantair thuaithe. I measc na gcineálacha bonneagair a iarradh bhí:

— iompar poiblí inacmhainne feabhsaithe mar aon le saoráidí rothaíochta níos sábháilte agus níos forleithne, agus iad a bheith mar roghanna inmharthana i gcomparáid le carranna.

— roghanna tithíochta atá inrochtana ó thaobh airgeadais de, mar dúirt daoine óga go raibh bacainní airgeadais ina gcúis mhór le deacrachtaí a bheith acu le hinbhuanaitheacht a chur san áireamh agus tithíochta á roghnú acu.

— níos mó spásanna poiblí oscailte glasa agus fuinneamh inathnuaite a chur chun cinn.

— roghanna inacmhainne inbhuanaithe bia agus tomhaltais, lena n-áirítear athchúrsáil agus athúsáid. Bhí sé sin tábhachtach do go leor daoine óga, ach ní raibh sé chomh tábhachtach céanna le moltaí eile.

Ag Comhdháil Óige an Aontais i bPrág, sainaithníodh ról do bheartas na hóige, agus d’earnáil na hóige chun tacú le rannpháirtíocht daoine óga sna réimsí beartais a bhfuil baint níos dírí acu leis an mbonneagar, amhail iompar, tithíocht, pleanáil uirbeach, fuinneamh agus talmhaíocht.

Torthaí an téama trasghearrtha: Idirphlé idirghlúine

Aithníodh ag Comhdháil Óige an Aontais i bPrág nach “saincheisteanna óige” iad an inbhuanaitheacht agus an cuimsiú, ach gur saincheisteanna iad a bhfuil tionchar acu ar an tsochaí ar fad. Dá bhrí sin, dúradh go raibh gá le hidirphlé idirghlúine d’fhonn a bheith i gcomhréir leis an dea-chleachtas ceaptha beartas. Ní raibh aon éileamh láidir ar idirphlé idirghlúine i gcomhairliúcháin EUYD9, ach bhí méid áirithe tacaíochta ann dó nuair a cuireadh an t-ábhar faoi bhráid na ndaoine óga a bhí rannpháirteach. Dúradh go bhféadfadh an t-idirphlé idirghlúine an méid seo a leanas a bhaint amach:

— aitheantas a dhlisteanú agus a fhorbairt d’ábhair imní agus iarrachtaí daoine óga i leith saincheisteanna inbhuanaitheachta.

— dlúthpháirtíocht agus tacaíocht fhrithpháirteach a fhorbairt idir na glúine.

— foghlaim idirghlúine a chur chun cinn agus a chur ar chumas daoine óga tionchar a imirt ar thuairimí na nglún scothaosta maidir leis an inbhuanaitheacht.

Dúradh nár cheart go gcuirfí idirphlé idirghlúine in ionad na sásraí rannpháirtíochta óige atá ann cheana, nó in ionad an idirphlé dhírigh idir daoine óga agus lucht ceaptha beartas, ach gur cheart é a bheith ar siúl taobh leis na gníomhaíochtaí sin.

(1) Na Náisiúin Aontaithe, dlúthpháirtíocht idirghlúine agus riachtanais na nglún atá le teacht, Tuarascáil ón Ardrúnaí, A/68/322, 2013.

(2) An 9ú timthriall ar Chomhdháil Óige an Aontais Eorpaigh, Prág, Poblacht na Seice. Tuarascáil Chríochnaitheach na Comhdhála: Plé maidir le hInbhuanaitheacht agus Cuimsiú, an 25 Iúil 2022.

(3) Tuarascáil Mheántéarma EUYD9. Dea-chleachtais agus Próisis Chomhairliúcháin, an 30 Meitheamh 2022.